C 214/4
LV
Eiropas Savienības Oficiālais Vēstnesis
16.6.2023.
Otrdiena, 2023. gada 17. janvāris
I.
tā kā MVU bieži vien ir ļoti grūti saglabāt konkurētspēju apstākļos, kad lielie uzņēmumi īsteno visas mazumtirdzniecības vērtības ķēdes globalizāciju; tā kā netiešā ietekme ietver tirdzniecības piedāvājuma un pilsētvides standartizāciju un pilsētu centru pamešanu, kā arī ekoloģiskās pēdas palielināšanos un ietekmi uz darba apstākļiem; tā kā vietējās tirdzniecības stiprināšana varētu palīdzēt mazināt šādu ietekmi;
J.
tā kā, strauji attīstoties e-tirdzniecībai, mazumtirdzniecības nozarē patlaban notiek krasas pārmaiņas, taču mazumtirdzniecība, izmantojot dažādus kanālus un apvienojot tiešsaistes un bezsaistes tirdzniecību, sniedz jaunas iespējas un rada izaicinājumus nozarē;
K.
tā kā eurozonā turpina pieaugt inflācija; tā kā enerģijas un degvielas cenas turpina pieaugt tādā tempā, kas būtiski pārsniedz vidējo inflācijas rādītāju, un joprojām ir ļoti svārstīgas, un tās ir viens no MVU darbības izbeigšanas galvenajiem iemesliem; tā kā minētie faktori padara mazumtirdzniecības nozares MVU un mikrouzņēmumus īpaši neaizsargātus;
L.
tā kā mazos tirgotājus bieži vien ietekmē lielas tirdzniecības platformas, kas piedāvā zemākas cenas, jo ir pārnesušas savas ražošanas izmaksas uz trešām valstīm;
M. tā kā, lai nodrošinātu vienlīdzīgu un godīgu mazumtirdzniecību visā Eiropas Savienībā, ir ļoti būtiski izveidot lieljaudas digitālos tīklus visos ES reģionos; tā kā saskaņā ar Eiropas Revīzijas palātas konstatējumiem joprojām pastāv būtiski trūkumi šādu tīklu izveidē ES, un tas var palielināt digitālo plaisu un apdraudēt tādu vietējo veikalu ilgtspēju, kuri atrodas reti apdzīvotās teritorijās, salīdzinājumā ar veikaliem lielpilsētās; N.
tā kā Komisijas paziņojuma “21. gadsimta prasībām atbilstoša Eiropas mazumtirdzniecības nozare” mērķis ir stiprināt mazumtirdzniecības nozares konkurētspēju;
O.
tā kā Komisijas iesniegtā mazumtirdzniecības atjaunošanas iniciatīva atbalsta mazumtirdzniecības MVU digitalizāciju un modernizāciju; tā kā atbalsts mazo mazumtirgotāju spējai pielāgoties šīm pārmaiņām ir viens no ES politikas veidotāju būtiskākajiem uzdevumiem;
P.
tā kā Komisija ir atzinīgi novērtējusi lūgumraksta iesniedzēju priekšlikumu izveidot Eiropas vietējās tirdzniecības un mazumtirdzniecības galvaspilsētu un apsvērs iespējas risināt tajā izvirzītos konkrētos jautājumus; tā kā, ņemot vērā prioritāti nodrošināt Komisijas atbalsta programmu ietekmi, Komisija uzskata, ka ir svarīgi iet tālāk par izpratnes veicināšanu un tieši palīdzēt risināt problēmas, ar kurām saskaras mazumtirdzniecības MVU, un panākt tiem labvēlīgus rezultātus;
Q.
tā kā priekšlikums varētu stiprināt pilsētās veikto darbu saistībā ar nozares un MVU politiku, jo īpaši saistībā ar iniciatīvu “Inteliģento pilsētu izaicinājums”, kas aktīvā kopienā apvieno 136 pilsētas no 21 valsts, lai gūtu labumu no progresīvām tehnoloģijām un virzītu zaļo un digitālo pārveidi, un veicinātu sociālo noturību;
R.
tā kā spēcīgas mazumtirdzniecības kopienas veidošana var būt ļoti noderīga tiem, kuri vēlas veikt modernizāciju un uzlabot savu konkurētspēju;
S.
tā kā administratīvo formalitāšu ievērošana MVU ietekmē vairāk nekā lielos uzņēmumus MVU ierobežoto finanšu resursu un cilvēkresursu dēļ;
T.
tā kā uzdevums reglamentēt mazumtirdzniecības nozari pirmām kārtām ir dalībvalstu ziņā; tā kā jebkura novērtējuma par šķēršļiem mazumtirdzniecības nozarē pamatā cita starpā jābūt uzņēmumu, darba ņēmēju un patērētāju pieredzei un viedokļiem; tā kā dalībvalstīm būtu jānodrošina, ka spēkā esošie noteikumi nerada nesamērīgu ietekmi uz MVU un mikrouzņēmumiem un neapgrūtina to darbību;
U.
tā kā mazumtirdzniecība ir nozare, kura nodrošina ievērojamu finansiālu pienesumu, kas palīdz segt valsts izdevumus par publiskajiem pakalpojumiem visiem iedzīvotājiem;
V.
tā kā šā priekšlikuma mērķis ir veicināt vietējo mazumtirdzniecību un vairot sabiedrības izpratni par šīs nozares ekonomisko un sociālo nozīmi;